APOCALIPSA! – a fost cuvântul-cheie în timpul dezbaterii privind noile buletine electronice.

Acestea vor include și cardul electronic de sănătate, iar introducerea lor este prevăzută într-un proiect pregătit de minister și lansat din martie.

Proiectul nu îi obligă pe români să-și schimbe buletinul: cei care nu vor carte de identitate electronică pot opta pentru una simplă.

EMBED CODE Copiază codul de mai jos pentru a adăuga acest clip audio pe site-ul tău.

Însă mai multe organizații civice se opun și fac trimiteri la Apocalipsa după Ioan.

Unii se tem că CIP-ul din noile buletine va permite autorităților să îi urmărească pe toți românii ori că CIP-ul le va influența gândirea.

Cu frică de Cel-de-Sus, mulți se gândesc că noile buletine ar vesti Apocalipsa.

La dezbatere a fost prezent și un auto-intitulat călugăr, care, acum ceva vreme a fost ridicat de polițiști pentru că vindea presupuse moaște la Patriarhie.

El a spus că statul trebuie să facă ce vrea dar să-i lase și pe credincioși să facă ce vor.

O altă persoană e supărată că, pe actualul buletin, pe a doua fotografie apare cuvântul CARD, care citit invers…pare DRAC.

Un cetățean a spus la dezbatere că nu e de acord nici cu prezența cuvântului SEX pe document.

O doamnă a explicat ferm că ar exista o legătură între buletinele noi și preoții filmați când fac dragoste cu alți bărbați.

Iar unii au concluzionat: cel mai bine, noile buletine să n-aibă nici CIP și nici CNP.

Cei care au făcut propunerea s-au aplaudat singuri, sub privirile organizatorilor.